Az Európai Gazdasági és Szociális Bizottság véleménye – A vállalkozások átruházása mint a fenntartható helyreállítást és növekedést elősegítő eszköz a kkv-ágazatban

(saját kezdeményezésű vélemény)

(2022/C 486/02)

Előadó: Mira-Maria KONTKANEN

Közgyűlési határozat: 2022.1.20. Jogalap: az eljárási szabályzat 32. cikkének (2) bekezdése saját kezdeményezésű vélemény Illetékes szekció: „Egységes piac, termelés és fogyasztás” szekció Elfogadás a szekcióülésen: 2022.9.8. Elfogadás a plenáris ülésen: 2022.9.21. Plenáris ülésszak száma: 572. A szavazás eredménye: (mellette/ellene/tartózkodott) 143/0/0

1. Következtetések és ajánlások

1.1. A vállalkozások átruházása fontos stratégiai folyamat, amely biztosítja az üzletmenet folytonosságát és a foglalkoztatás védelmét. Ezért az Európai Gazdasági és Szociális Bizottság (EGSZB) azt javasolja, hogy az Európai Unió (EU) és a tagállamok helyreállítási és növekedési politikáiban a vállalkozások átruházásának előmozdítása kapjon hangsúlyos szerepet.

1.2. A vállalkozások átruházása védi a vidéki térségek társadalmi szerkezetét, ahol az mkkv-k (mikro-, kis- és középvállalkozások) jelenléte meghatározó. A vállalkozások átruházásának jól működő ökoszisztémái és az azt támogató szolgáltatások kialakítása elengedhetetlen a vidéki és az egyetlen iparággal rendelkező területek megélhetésének és gazdaságának megőrzéséhez. Az EGSZB úgy véli, hogy ezt figyelembe kellene venni az EU vidéki területekre vonatkozó hosszú távú jövőképének megvalósítása során és a vidékfejlesztési cselekvési tervben is.

1.3. A vállalkozások sikeres átruházása megvédi a meglévő munkahelyeket, és új munkahelyeket teremt, valamint a munkavállalók számára a munka folytonossága és a szakmai fejlődés tekintetében jövőbeli kilátásokat ígér. Az EGSZB arra biztatja a tagállamokat, hogy osszák meg bevált gyakorlataikat arra vonatkozóan, hogyan lehet elősegíteni egy cég munkavállalókra való átruházását, például szövetkezet és más munkavállalói tulajdonú szociális gazdasági vállalkozások formájában ( 1 )

1.4. Annál sikeresebb az átruházás, minél korábban felkészülnek rá a vállalkozók. A tagállamoknak fokozniuk kell a vállalkozások átruházásával kapcsolatos figyelemfelkeltő tevékenységeiket, és fel kell vértezniük a vállalkozásokat és egyéb támogató szervezeteket, hogy segítsék és támogassák az mkkv-k átruházását. Az EGSZB arra is kéri a tagállamokat, hogy vezessenek be korai előrejelző mechanizmusokat ( 2 ) az mkkv-k számára és fejlesszék tovább azokat, hogy támogassák a vállalkozások rezilienciáját, életképességét és végső soron azok átruházhatóságát.

1.5. A kezdő vállalkozók számára – az induló vállalkozásokhoz hasonlóan vonzó lehetőségként – aktívan népszerűsíteni kell a meglévő vállalkozások felvásárlását. A cégvásárlással és az utódlással kapcsolatos ismereteknek a vállalkozásoktatás részét kell képeznie a közép- és felsőoktatásban. Így az EGSZB a kisvállalkozások fiatal vállalkozókra való átruházását célzó ösztönzők kidolgozását szorgalmazza. Ilyen ösztönző lehet a figyelemfelkeltés, a tanácsadási szolgáltatások, a mentorálás és a finanszírozáshoz való hozzáférés. A vállalkozások minden érdekelt fél számára sikeres átruházásának biztosítása érdekében ezenkívül jobban meg lehetne ismertetni a szociális párbeszédet a fiatal vállalkozókkal. Hasonlóképpen a női vállalkozók – jelenleg túl alacsony –számának növelése érdekében további, a női vállalkozók számára történő átruházást célzó ösztönzőket kell kidolgozni.

1.6. A finanszírozás továbbra is a vállalkozások sikeres átruházásának egyik akadálya, és a vállalkozás átruházása legtöbbször külső finanszírozást igényel. Az EGSZB nyomatékosan arra ösztönöz minden tagállamot, hogy gondoskodjon a mikro-, kis- és középvállalkozások átruházását – például banki hitelfedezetekkel– támogató pénzügyi intézményekről.

1.7. Az EGSZB azt ajánlja a tagállamoknak, hogy hozzanak létre a vállalkozások átruházásában érdekelteket tömörítő nemzeti fórumokat, amelyek a köz- és magánszféra érdekelt feleit egyaránt képviselik. A vállalkozásátruházási fórumok szisztematikus és hosszú távú megközelítést kínálnak a vállalkozások átruházásának elősegítésére. Emellett teret adnak a nemzeti szakértők közötti folyamatos párbeszédnek, és hatékonyabb erőforrás-felhasználást jelentenek.

1.8. Az EGSZB úgy véli, hogy minden uniós tagállamban ki kell alakítani online vállalkozásátruházási platformokat, és ezeket a mikro- és kisvállalkozások számára is elérhetővé kell tenni. A tagállamok különböző online platformjai között összekapcsolódásokat és szinergiákat kell kialakítani, és az Európai Bizottság megkönnyítheti az EU különböző online piacterei közötti összekapcsolódásokat.

1.9. A vállalkozások átruházására vonatkozó adatok gyakran hiányosak, nem megfelelőek, elavultak és nem összehasonlíthatók a különböző uniós tagállamok között. Az EGSZB ezért azt javasolja az Európai Bizottságnak és a tagállamoknak, hogy folytassák a vállalkozások átruházására vonatkozó adatbázis fejlesztését.

1.10. Rendszeresen felül kell vizsgálni a vállalkozások átruházásának helyzetét Európában, például az egész EU-ra kiterjedő vállalkozásátruházási barométer formájában, amely a bizonyítékokon alapuló politikai döntéshozatalhoz is adatokkal szolgálna. Az éves uniós kkv-közgyűlésnek az mkkv-k átruházásával kapcsolatos rendszeres vita- és tapasztalat-megosztási fórumként kell szolgálnia. Végül fontolóra kell venni a különféle figyelemfelkeltő kezdeményezéseket, mint például a nemzeti és/vagy európai vállalkozásátruházási hét életre hívását.

2. Bevezetés

2.1. A sikeres vállalkozásátruházások számának növelése azonnali előnyökkel járna a foglalkoztatás, az üzletmenet folytonossága és az európai gazdaság egésze számára. Az Európa jövőjéről szóló konferencia ( 3 ) javaslataival összhangban a vállalkozások átruházása hozzájárul a társadalmak reziliensebbé és összetartóbbá tételéhez.

2.2. Az mkkv-k stratégiai fejlődésének, megújulásának és növekedésének egyre jelentősebb és természetes részét képezi a vállalkozások átruházása. Mivel Európa népessége elöregszik, és növekszik a vállalkozásból visszavonulni szándékozó vállalkozók száma, a vállalkozások sikeres átruházása egyre fontosabbá válik az európai mkkv-gazdaság szempontjából.

2.3. Évente mintegy 450 000, 2 millió munkavállalót foglalkoztató céget ruháznak át Európa-szerte. Becslések szerint évente mintegy 150 000 vállalkozást fenyeget a sikertelen átruházás, ami körülbelül 600 000 munkahelyet veszélyeztet. A legkisebb vállalkozások vannak leginkább kitéve a sikertelen átruházás veszélyének ( 4 )

2.4. A pénzügyi, irányítási, szabályozási, adminisztratív vagy piaci kihívások, mint például az eladók és a vevők egymásra találása következtében a vállalkozások átruházása összetett folyamat lehet. Ugyanakkor a legtöbb vállalkozásátruházás korlátozott erőforrásokkal rendelkező mikrovállalkozásoknál megy végbe. Az átruházás gyakran több problémát okoz azoknál a kisvállalkozásoknál, ahol a jelenlegi tulajdonos meghatározó szerepet tölt be ( 5 )

2.5. A vállalkozások átruházásának jól működő ökoszisztémája elengedhetetlen a sikeres átruházáshoz, és elősegíti a dinamikus vállalkozásátruházási piacok kiépítését. A vállalkozások átruházásának jól működő ökoszisztémái különféle állami és magán érdekelt feleket foglalnak magukban: vevőket, eladókat, elődöket, utódokat, üzleti tanácsadókat, például üzleti brókereket, könyvelőket, ügyvédeket és tanácsadókat, közvetítőket, pénzügyi intézményeket, vállalkozásfejlesztési szervezeteket, politikai döntéshozókat és tudósokat. A vállalkozások átruházására való felkészültség növelését célzó figyelemfelkeltő tevékenységek az ökoszisztéma fontos részét képezik. A vállalkozások átruházásának helyzete még napjainkban is jelentős eltéréseket mutat a tagállamok és a tagállamokon belüli régiók között, teret hagyva az egymástól való tanulásnak és a vállalkozásátruházási ökoszisztémák fejlesztésének egész Európában. Az átruházás végső felelőssége azonban mindig a vállalkozót terheli.

2.6. A sikeres tulajdonosváltás reziliensebb, innovatívabb és versenyképesebb vállalkozást eredményezhet. Ha az új tulajdonosokkal rendelkező vállalkozások több zöld és digitális üzleti modellt alkalmaznak, a vállalkozások átruházása az mkkv-szektor zöld és digitális átállásához is hozzájárul.

2.7. A Covid19-világjárvány rávilágított arra is, hogy meg kell erősíteni az európai vállalkozások rezilienciáját és jobb készültségi tervezést kell biztosítani. Ahhoz, hogy az átruházás sikeres legyen, a cégnek és üzleti modelljének egészségesnek és a külső sokkhatásokkal szemben reziliensnek kell lennie. A pénzügyi egészség és reziliencia növeli a sikeres átruházás esélyét.

3. Háttér

3.1. A vállalkozások átruházása az 1990-es évek eleje óta az EU vállalkozáspolitikájának részét képezi. 1994-ben az Európai Bizottság ajánlást dolgozott ki ( 6 ) a tagállamok vállalkozásátruházási keretfeltételeinek javítására. Ez az ajánlás egy sor intézkedést javasolt a tagállamok számára az átruházás előtt álló vállalkozások helyzetének javítása érdekében. Ezek közé az intézkedések közé tartoznak a figyelemfelkeltő és a felkészültséget növelő tevékenységek, a vállalkozásátruházás pénzügyi környezetének javítása, a szerkezetátalakítás jogi útjainak megnyitása, a partner vagy tulajdonos halála esetén a partnerség folytonosságának biztosításához szükséges jogi eszközök biztosítása, annak biztosítása, hogy az örökösödési vagy ajándékozási adó ne akadályozza a vállalkozás átruházását, és a vállalkozások harmadik felekre történő átruházásának megkönnyítése megfelelő adószabályok révén.

3.2. A Közösség növekedést és foglalkoztatást célzó lisszaboni programjának végrehajtásáról – Vállalkozások átadása – folyamatosság és megújulás című közleményét Azóta az Európai Bizottság 2006-ban felülvizsgálta az ajánlást, és közzétettecímű közleményét ( 7 ) . A felülvizsgálat rámutatott, hogy az 1994. évi ajánlás végrehajtása további erőfeszítéseket igényelt. Az 1994-es ajánlás végrehajtására való felszólítás mellett a 2006-os közlemény további ajánlásokat is tett a vállalkozások átruházásának előmozdítására, mint például a vállalkozásátruházásra fordított politikai figyelem növelése, speciális támogatás és mentorálás biztosítása, átlátható átruházási piacok szervezése, valamint az átruházást elősegítő országos, regionális és helyi támogató infrastruktúra megvalósítása révén.

3.3. 2013-ban az Európai Bizottság értékelte a 2006. évi ajánlások előrehaladását. Az általános következtetés az volt, hogy a 2006-os közlemény óta nem történt kellő előrelépés a vállalkozásátruházási keret javítását célzó intézkedések végrehajtásában. Az értékelésben felsorolt hiányosságok olyan területeken tapasztalhatók, mint például a harmadik felekre vagy munkavállalókra vonatkozó adórendelkezések, vagy a célzott támogatás és finanszírozási kezdeményezések biztosítása. Az értékelés arra is rámutatott, hogy a vállalkozások átruházása az induló vállalkozásokra vonatkozó szakpolitikával ellentétben nem kapott kellő szakpolitikai figyelmet sem uniós, sem tagállami szinten.

3.4. 2020-ban az Európai Bizottság közzétette az EU kkv-stratégiáját ( 8 ) , amelyben megerősítette elkötelezettségét amellett, hogy folytassa a vállalkozásátruházások megkönnyítésére irányuló munkát, és támogassa a tagállamokat az átruházásnak kedvező üzleti környezet kialakítására irányuló erőfeszítéseikben. Az Európai Bizottság a közelmúltban a vállalkozásátruházások eredményekkel való alátámasztásának javítására összpontosított, és 2021-ben jelentést tett közzé ( 9 ) . Az Európai Bizottság honlapján nyomon követhetők az Európai Bizottság intézkedései és az EU által finanszírozott bevált gyakorlatok ( 10 )

3.5. Az EGSZB emellett felismerte az mkkv-k átruházásának fontosságát, és gyors intézkedéseket sürget az átruházások észszerű költségek mellett történő megkönnyítése és egyszerűsítése érdekében ( 11 ) . Az EU kkv-stratégiájáról szóló véleményében az EGSZB azt is szorgalmazza, hogy fordítsanak különös figyelmet a mkkv-k határon átnyúló átruházására, hogy kezelni lehessen az ilyen tranzakciókhoz kapcsolódó magas költségeket és a nemzeti szabályozások közötti jelentős különbségeket ( 12 ) . Az EGSZB uniós kkv-stratégiára vonatkozó aktualizált véleménye ( 13 ) szemlélteti a sikeres vállalkozásátruházásban rejlő lehetőségeket, hogy a vállalkozásokat – összhangban az EU kettős átállásának célkitűzéseivel – digitálisabbá és fenntarthatóbbá tegyék.

4. Általános megjegyzések

4.1. Az európai demográfiai helyzet és a vállalkozók elöregedése következtében a vállalkozások átruházása egyre fontosabb kérdés az mkkv-k számára. A vállalkozásátruházások mintegy 90 %-a mikrocégekhez köthető ( 14 )

4.2. A sikeres vállalkozásátruházások számának növelése azonnali előnyökkel jár az európai gazdaság számára. Az induló vállalkozásokhoz képest a sikeresen átruházott vállalkozások jobban teljesítenek a túlélés, a forgalom, a profit, az innovációs képesség és a foglalkoztatás tekintetében ( 15 ) . Az Európai Bizottság szerint a meglévő cégek átlagosan öt munkahelyet őriznek meg, míg egy induló vállalkozás átlagosan csak két munkahelyet hoz létre ( 16 ) . A vállalkozásátruházások előmozdítása tehát a lehető legjobb formája a vállalkozói növekedés elősegítésének.

4.3. A vállalkozások átruházása védi a vidéki térségek társadalmi szerkezetét, ahol erős az mkkv-k jelenléte; a becslések szerint az európai mkkv-k legalább egyharmada vidéki területeken van. Az állampolgároknak, fogyasztóknak és helyi gazdasági tevékenységeknek nyújtott szolgáltatásaik, valamint az általuk biztosított foglalkoztatás révén biztosítják e területek gazdasági és társadalmi kohézióját ( 17 ) . A vállalkozások átruházása segít elkerülni a helyi kézműipari szakértelem elvesztését. A helyi kézműves és kiskereskedelmi ágazat gyakran pozitívan hozzájárul a sokszínű piaci választékhoz, alternatívát kínálva a fogyasztók számára az egyforma kiskereskedelmi láncokkal szemben. A fogyasztók számára a sikeres átruházás folyamatos és gyakran továbbfejlesztett szolgáltatásokat és termékeket jelent. A jól működő vállalkozásátruházási ökoszisztémák és támogató szolgáltatások kialakítása elengedhetetlen az egyetlen iparággal rendelkező és vidéki térségek megélhetésének és gazdaságának megőrzéséhez, különös tekintettel a mezőgazdasági és élelmiszer-feldolgozó ágazatra. A tulajdonosváltással elindított átalakulás révén a sikeres átruházások a kettős átállás felgyorsítása előtt is utat nyitnak a vidéki területeken. Az EGSZB úgy véli, hogy a vállalkozásátruházási ökoszisztémák és a támogató szolgáltatások kialakításának az EU vidéki területekre vonatkozó hosszú távú jövőképe és a vidékfejlesztési cselekvési terv végrehajtásának részét kell képeznie.

4.4. A vállalkozások átruházásának előmozdítása a munkavállalók számára is előnyös, mivel megőrzi a munkahelyeket és az üzletmenet folytonosságát. Különösen az mkkv-k esetében a munkavállalók jelentik a legfontosabb tőkét, amely új tulajdonba kerül. Ezért fontos a munkavállalók jóllétének biztosítása a vállalkozások átruházása során. Az új tulajdonosok legtöbbször lelkesen viszonyulnak az átruházáshoz, és fejleszteni és bővíteni tervezik a vállalkozást. Ez egyúttal kedvezőbb jövőbeli kilátásokat is jelent a munkavállalók számára a munka folytonossága és a szakmai fejlődés tekintetében. Az EGSZB arra ösztönzi a tagállamokat, hogy osszák meg az olyan átruházásokkal kapcsolatos bevált gyakorlataikat, amelyek esetében a munkavállalók folytathatják munkájukat, és a vállalkozás átvételével fejleszthetik tevékenységeiket, például szövetkezet formájában és a szociális gazdaság más olyan, munkavállalói tulajdonú ( 18 ) vállalkozási formáiban, amelyek bizonyították a válsághelyzetekkel szembeni ellenálló képességüket. A szociális párbeszéd és a kellő időben történő információáramlás segítése is előmozdítja a munkavállalói kivásárlást. Ez összhangban van az EGSZB INT/925. sz. véleményével ( 19 ) , amely bevált gyakorlatként kiemeli a munkavállalók általi kivásárlást a válságban lévő cégek újraindítása és az olyan kkv-k átruházása kapcsán, amelyek tulajdonosainak nincs utóda.

4.5. Az EU és a tagállamok helyreállítási és növekedési politikáiban erőteljes szerepet kell kapnia a vállalkozásátruházás ösztönzésének. Az EGSZB támogatja az Európai Bizottság, valamint a vállalkozások átruházását támogató szervezetek, például a Transeo ( 20 ) által már régóta tett, stratégiai erőfeszítéseket, hogy Európában kedvezőbb környezetet teremtsenek az átruházások számára. Még akad azonban teendő. A figyelem szintje, a vállalkozásátruházási ökoszisztéma jelenlegi általános funkcionalitása és a vállalkozások átruházását elősegítő intézkedések mértéke jelentősen eltér a tagállamok között. A gyorsan fejlődő üzleti környezetben a vállalkozóknak meg kell ragadniuk a növekedési lehetőségeket, mind házon belül, mind felvásárlásokon keresztül. Mindenfajta tulajdonjog-átruházást mérlegelni kell, beleértve a családi utódlást, a vezetői felvásárlásokat és kivásárlásokat, a stratégiai felvásárlásokat és az alkalmazottak kivásárlását.

4.6. Ahhoz, hogy Európa digitális és zöld gazdaságra való átállása sikeres legyen, az mkkv-kat is figyelembe kell venni. A vállalkozások átruházása az mkkv-k üzleti modelljének zöldebbé és digitálisabbá alakításának természetes módja, amely támogatja digitális és zöld átállásukat. A sikeres tulajdonosváltás reziliensebb, innovatívabb és versenyképesebb vállalkozást eredményezhet. Egy meglévő cég termelési eszközeivel együtt való megvásárlása az erőforrások szempontjából is gyakran környezetbarátabb, mint újak vásárlása.

4.7. Különösen akkor, ha a vállalkozás egy idősödő vállalkozótól egy fiatalabbhoz kerül, valószínűsíthető, hogy a fiatal vállalkozó jobban felkészült arra, hogy új technológiákat, termelési módszereket és fenntartható üzleti modelleket integráljon a megszerzett vállalkozásba. Ezért az EGSZB a mikro-, kis- és középvállalkozások fiatal vállalkozók számára történő átruházásának további ösztönzésére szólít fel, például a figyelemfelkeltés, a tanácsadási szolgáltatások, a mentorálás és a finanszírozáshoz való hozzáférés révén. Tovább lehetne erősíteni a fiatal vállalkozók szociális párbeszéddel kapcsolatos ismereteit is, például a vállalkozói képzés szociális párbeszédről szóló modulokkal való kiegészítése révén. A kezdő vállalkozók számára aktívan népszerűsíteni kell a meglévő vállalkozások felvásárlását mint az új vállalkozás indításához hasonlóan vonzó lehetőséget. Hasonlóképpen a női vállalkozók – jelenleg túl alacsony –számának növelése érdekében további, a női vállalkozók számára történő átruházást célzó ösztönzőket kell kidolgozni.

4.8. A vállalkozások átruházásakor túlnyomó többségében külső finanszírozásra van szükség. A pénzügyi szektorban megnövekedett szabályozási követelmények miatt ki kell emelni két kulcsfontosságú, a vállalkozások átruházását előmozdító pénzügyi eszközt. Először is nyilvánvaló, hogy a vállalkozásátruházási csomagok finanszírozásához biztosítékokra van szükség. Az üzleti eszközöknek azonban egyre növekvő aránya immateriális, és a bankszektornak egyre szigorúbb szabályokat kell betartania. Minden tagállamnak szüksége van egy olyan piaci szereplőre vagy szervezetre, amely fedezetet nyújt a bankhitelekhez. Másodszor, az uniós szabályozási keretrendszer fejlődése növeli a tőkefinanszírozás iránti igényt. Számos olyan vevő van, aki alkalmas lenne a célvállalkozás vezetésére, de nem tudja biztosítani a saját tőkével való finanszírozást. Az EGSZB nyomatékosan ösztönzi az Európai Bizottságot, hogy mindkét pénzügyi eszköz fejlesztésének előmozdítása terén vállaljon proaktív szerepet a tagállamokban.

4.9. A jövőben egyre több családi tulajdonú mkkv kerül át harmadik felekhez. A vállalkozásnak életképes, gazdaságilag stabil és vonzó állapotban kell lennie, hogy megnyerő legyen a harmadik fél által képviselt vásárlók számára. Minél korábban felkészülnek a vállalkozók az átruházásra, annál sikeresebb lesz. A tagállamoknak fokozniuk kell a vállalkozások átruházásával kapcsolatos figyelemfelkeltő tevékenységeiket, és fel kell vértezniük a vállalkozásokat és egyéb támogató szervezeteket, hogy segítsék és támogassák az mkkv-k átruházását. A pénzügyi nehézségekkel küzdő vállalkozásoknak kínált korai előrejelző támogatás szintén fontos lehet abban, hogy segítsen a vállalkozónak visszavezetni a vállalkozást a pénzügyileg életképes pályára, és felkészíteni azt az átruházásra. Ezért az EGSZB arra kéri a tagállamokat, hogy vezessenek be korai előrejelző támogatási mechanizmusokat az mkkv-k számára és fejlesszék tovább azokat.

A vállalkozásátruházás európai országokban történő előmozdításáról nemrégiben készített tanulmány (21) olyan vállalkozásátruházást ösztönző tagállami gyakorlatokat mutat be, amelyek más országokban is alkalmazhatók lennének. Az EGSZB támogatja a tanulmánynak azt az ajánlását, hogy a tagállamok hozzanak létre a vállalkozások átruházásában érdekelteket tömörítő nemzeti fórumokat, amelyek a köz- és magánszféra érdekelt feleit egyaránt képviselik. Az érdekelt felek együttműködésére minden szinten – regionális, nemzeti és nemzetközi szinten – szükség van. A vállalkozásátruházási fórumok – a nemzeti szakértők közötti folyamatos párbeszéden keresztül – szisztematikus és hosszú távú megközelítést kínálnak a vállalkozások átruházásának elősegítésére, és biztosítják az erőforrások hatékonyabb felhasználását. Végül az Európai Bizottság támogatásával megvalósulhatna a különböző nemzeti fórumok közötti, határokon átnyúló párbeszéd, elősegítve ezzel a vállalkozások átruházása terén meglévő bevált gyakorlatok cseréjét a tagállamok között.

4.10. Az EGSZB azt ajánlja, hogy a tagállamok teljes mértékben használják ki a digitális technológiákat a vállalkozások átruházásának előmozdítása érdekében. Minden tagállamban ki kell alakítani – a legtöbb esetben a magánszektor érdekeltjeinek tulajdonában és kezelésében lévő – online vállalkozásátruházási platformokat, és ezeket a mikro- és kisvállalkozások számára is elérhetővé kell tenni. A tagállamok különböző online platformjai között összekapcsolódásokat és szinergiákat kell kialakítani, és az Európai Bizottság megkönnyítheti a tagállamok különböző online piactereihez való hozzáférést. Emellett a kisvállalkozások körében egyre magasabb a határon átnyúló vállalkozásátruházások száma. A nemzeti online platformok közötti jobb együttműködés költséghatékony módja lenne annak, hogy a kisvállalkozások felkutassák a potenciális célvállalkozások tulajdonosait más tagállamokban.

4.11. Improving the evidence base on transfer of business in Europe [Az európai vállalkozásátruházások eredményekkel való alátámasztásának javítása] A vállalkozások átruházásával kapcsolatos sikeres európai politika kialakításához jobb adatgyűjtésre van szükség. A vállalkozások átruházására vonatkozó adatok ma is hiányosak és nem összehasonlíthatók. Az EGSZB azt javasolja az Európai Bizottságnak és a tagállamoknak, hogy tegyék meg a vállalkozások átruházására vonatkozó adatbázis fejlesztéséhez javasolt lépéseket. Ezeket a lépéseket az ( 22 ) című, nemrég közzétett jelentés vázolta fel. Az EGSZB azt is javasolja, hogy dolgozzanak ki egy uniós szintű, négyévenként jelentéssel szolgáló vállalkozásátruházási barométert, amely a jobb adatok felhasználása révén hozzájárul a tényekkel alátámasztott szakpolitikai döntéshozatalhoz, valamint fontolóra kell venni különféle figyelemfelkeltő kezdeményezéseket is, így például a nemzeti és/vagy európai vállalkozásátruházási hét létrehozását.

4.12. Az EGSZB azt javasolja, hogy a jobb adatgyűjtés kidolgozása mellett az Európai Bizottság rendszeresen vizsgálja felül a vállalkozások átruházásának helyzetét Európában. Az éves uniós kkv-közgyűlésnek az mkkv-k vállalkozásátruházásával kapcsolatos rendszeres vita- és tapasztalatmegosztási fórumként kell szolgálnia.

Kelt Brüsszelben, 2022. szeptember 21-én. az Európai Gazdasági és Szociális Bizottság elnöke Christa SCHWENG

(1) Franciaországban például létezik egy keretrendszer a vállalat munkavállalókra való átruházásának megszervezésére és megkönnyítésére, valamint a területek gazdasági tevékenységének megerősítésére az mkkv-k átruházásának elősegítése révén.

(2) A korai előrejelző mechanizmus egy olyan tanácsadási és támogatási szolgáltatás a pénzügyi nehézségekkel küzdő vállalatok számára, amelynek célja az életképes vállalkozások csődjének elkerülése érdekében történő korai beavatkozás.

(3) Az Európa jövőjéről szóló konferencia, Jelentés a végeredményről, 2022. május.

(4) Európai Bizottság: Business Dynamics: Start-ups, business transfers and bankruptcy, [Üzleti dinamika: induló vállalkozások, vállalkozásátruházások és csőd] 2011.

(5) Az Európai Bizottság közleménye: A Közösség növekedést és foglalkoztatást célzó lisszaboni programjának végrehajtásáról – Vállalkozások átadása – folyamatosság és megújulás. 2006, COM(2006) 117 végleges, 4. o.

(6) Az Európai Bizottság 1994. december 7-i ajánlása a kis- és középvállalkozások átruházásáról (94/1069/EK).

(7) Az Európai Bizottság közleménye: A Közösség növekedést és foglalkoztatást célzó lisszaboni programjának végrehajtásáról – Vállalkozások átadása – folyamatosság és megújulás. 2006, COM(2006) 117 végleges.

(8) Az Európai Bizottság közleménye – Kkv-stratégia a fenntartható és digitális Európáért, 2020. COM(2020) 103 final.

(9) Európai Bizottság, Kkv-ügyi Végrehajtó Ügynökség, Improving the evidence base on transfer of business in Europe: final report, Kiadóhivatal, 2021.

(10) ec.europa.eu/growth/smes/supporting-entrepreneurship/transfer-businesses_en.

(11) HL C 197., 2018.6.8., 1. o.

(12) HL C 429., 2020.12.11., 210. o.

(13) HL C 194., 2022.5.12., 7. o.

(14) Európai Bizottság, EASME, Improving the evidence base on transfer of business in Europe: executive summary, Kiadóhivatal, 2021.

(15) Tall, Varamäki & Viljamaa: Business Transfer Promotion in European Countries, Seinäjoki 2021, 8. o.

(16) Európai Közösségek Bizottsága (2006), Transfer of Businesses: Continuity through a new beginning, Brüsszel, 3-4. o.

(17) Európai Kis- és Középvállalkozások Szövetsége, Position on long-term vision for the EU’s rural area, 2022. április.

(18) Például Spanyolországban a munkavállalói tulajdonban lévő társaságok („sociedades laborales”).

(19) HL C 286., 2021.7.16., 13. o.

(20) A Transeo egy nemzetközi nonprofit egyesület, amely a kis- és középvállalkozások átruházási és felvásárlási szakértőit tömöríti Európán belül és azon túl.

(21) Tall, Varamäki & Viljamaa: Business Transfer Promotion in European Countries, Seinäjoki 2021, 8. o.

(22) Európai Bizottság, Kkv-ügyi Végrehajtó Ügynökség, Improving the evidence base on transfer of business in Europe: final report, Kiadóhivatal, 2021.